Diari Oficial de la Generalitat Valenciana


Sumari del DOGV 7056, del 28-06-2013 (2013/6845)

RESOLUCIO de 26 de juny de 2013, de la Direcció General de Centres i Personal Docent, de la Direcció General de Formació Professional i Ensenyances de Règim Especial i de la Direcció General de Tecnologies de la Informació, per la qual s'establix el procediment i el calendari d'inventari i certificació de les aplicacions i l'equipament informàtics existents en els centres educatius dependents de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7056

Data del DOGV
:   28-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6845


Data del document
:   26-06-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIO de 26 de juny de 2013, de la Direcció General de Centres i Personal Docent, de la Direcció General de Formació Professional i Ensenyances de Règim Especial i de la Direcció General de Tecnologies de la Informació, per la qual s'establix el procediment i el calendari d'inventari i certificació de les aplicacions i l'equipament informàtics existents en els centres educatius dependents de la Generalitat. [2013/6845]  
La Llei Orgànica 2/2006, de 3 de maig, d'Educació, en els apartats a i d de l'article 132, establix que entre les competències del director o directora està la d'exercir la representació del centre, representar l'Administració educativa en este i fer-li arribar a esta els plantejaments, aspiracions i necessitats de la comunitat educativa, així com garantir el compliment de les lleis i la resta de disposicions vigents.  
  
El Decret 233/1997, de 2 de setembre, pel qual s'aprova el Reglament orgànic i funcional de les escoles d'Educació Infantil i dels col·legis d'Educació Primària, establix en l'article 19 que són competència del director o directora, entre altres, complir i fer complir les lleis i restants normes en vigor i dirigir la gestió dels mitjans materials.  
  
El Decret 234/1997, de 2 de setembre, pel qual s'aprova el Reglament orgànic i funcional dels instituts d'Educació Secundària, establix en l'article 15 que són competència del director o directora, entre altres, complir i fer complir les lleis i restants disposicions vigents i dirigir la gestió dels mitjans materials.  
La Instrucció de servici 5/2009, per a la utilització i custòdia de les llicències de programari instal·lat en els centres docents de la Generalitat, de la Direcció General d'Innovació Tecnològica Educativa, establix que el centre docent ha de mantindre el registre dels equips informàtics i sistemes operatius instal·lats, per mitjà de la corresponent aplicació d'inventari d'equipament informàtic [?], a més dels programes instal·lats en cada equip informàtic amb aquelles llicències que tinguen restriccions quant a la seua distribució, nombre d'instal·lacions o ús.  
  
Per tot això, i en virtut de les competències atribuïdes pel Decret 190/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, i pel Decret 20/2013, de 25 de gener, del Consell, pel qual s'aprova el Reglament orgànic i funcional de la Conselleria d'Hisenda i Administració Pública, resolem:  
  
Primer. Procediment d'inventari d'equipament i aplicacions  
Els directors i directores dels centres educatius públics dictaran les instruccions oportunes en els seus centres per a mantindre actualitzat l'inventari TIC, incloent-hi tant l'equipament informàtic com les aplicacions informàtiques l'ús de les quals requerisca la compra d'una llicència. L'aplicació per a la gestió de l'inventari TIC dels centres educatius, així com els corresponents manuals d'ús, estan disponibles a través de la pàgina web de Suport i Assistència Informàtica , secció Inventari TIC. Els directors i directores se cercioraran de la seua actualització i veracitat.  
  
Segon. Calendari de certificació de l'inventari  
Els directors i directores dels centres educatius públics certificaran anualment que les dades registrades en l'inventari TIC arrepleguen tota la informació mencionada en l'apartat primer, per mitjà del tràmit telemàtic disponible en l'aplicació per a la gestió de l'inventari TIC dels centres educatius, entre el primer i l'últim dia laborable de juliol de cada any, sense perjuí que en altres períodes esta certificació es puga sol·licitar de manera extraordinària.  
  
Tercer. Compliment de la legislació actual en matèria de drets d'autor i propietat intel·lectual  
Les aplicacions informàtiques inventariades hauran de complir la legislació vigent en matèria de drets d'autor i propietat intel·lectual (Reial Decret Legislatiu 1/1996, de 12 d'abril, pel qual s'aprova el text refós de la Llei de Propietat Intel·lectual, regularitzant, aclarint i harmonitzant les disposicions legals vigents sobre la matèria, i Llei 23/2006, de 7 de juliol, per la qual es modifica el text refós de la Llei de Propietat Intel·lectual), i seran els directors i directores els qui dictaran les instruccions oportunes en els seus centres per a evitar la instal·lació i l'ús d'aplicacions informàtiques de les quals no es dispose de llicència.   
  
  
València, 26 de juny de 2013.- El director general de Centres i Personal Docent: Santiago Martí Alepuz; el director general de Formació Professional i Ensenyances de Règim Especial: Gonzalo Alabau Zabal, i la directora general de Tecnologies de la Informació: Sofia Bellés Ramos.